Nadat Jesus en sy dissipels die tempel verlaat het, het Jesus op die Olyfberg gaan sit en daar ’n belangrike profetiese rede gehou. Later daardie dag het Jesus en sy dissipels weer na Betanië gegaan. Hulle was daar aan huis van Simon die melaatse. ’n Besondere gebeurtenis het in hierdie huis afgespeel. ’n Onbekende vrou het ingekom met ’n albaste fles vol kosbare reukolie. Sonder verdere omhaal het sy die dun nekkie van die fles gebreek en die kosbare reukolie op Jesus se kop uitgegiet. Die dissipels was verontwaardig en het dit as verkwisting beskou. Hulle redeneer dat die inkomste uit die verkoop van die olie liewer vir armes gegee kon word.
Jesus onderskei hier tussen aalmoese en liefdeswerk. Aalmoese aan die armes was vir die Jode belangrik, veral as die aalmoes sigbaar met groot vertoon gegee word. Jesus verseker hulle dat armes in elk geval altyd daar sal wees. Daar sal dus nog baie geleentheid wees om vir armes te gee. Jesus beskou die uitgiet van die olie hier nie as ’n aalmoes nie, maar as ’n persoonlike liefdesdaad teenoor Hom. Jesus gee nuwe betekenis aan hierdie liefdesdaad as Hy sê: Deur hierdie reukolie op my liggaam uit te giet, het sy My voorberei vir my begrafnis. Dooies is gesalf en met olie gesmeer, veral die voete. Jesus sou sterf as ’n misdadiger, vir wie daar geen begrafnissalwing sou wees nie. Sy lyding en vernedering sou so verder verdiep word.
Dit gebeur soms dat ’n skilder ’n skildery moet oordoen aangesien dit nie aan die verwagtinge voldoen het nie. Om ’n skildery oor te doen, verg egter moeite en opofferings. Tog sal ’n skilder die moeite doen sodat die voltooide skildery aan sy verwagtinge kan voldoen. Geen goeie skilder sal ’n swak skildery ten toon stel nie.
Die swaarkry waarmee ons somtyds worstel, is maar net deel van die groter vorming van die lewe, en dit gaan verby. Die swaarkry is die moeisame oorgang wat ons voorberei op ’n beter lewe. Hoop in Christus is die begin van ’n nuwe skildery en ’n nuwe deel van die lewe. ’n Skildery van versoening en lewe in die teenwoordigheid van God. Nie net lewe ons in die teenwoordigheid van God nie, maar ons lewe ook saam met God en ons ervaar sy omgee en sorg vir ons.
Moenie dat die uitdagings en beproewings van jou aardse bestaan jou moedeloos maak nie. Dit alles is aan die verbygaan. Dit loop vir ons uit op ’n baie beter lewe. ’n Lewe wat getuig van God se liefdevolle teenwoordigheid. Kyk verby die seer en swaarkry van ons aardse sondige lewe en vind jou vrede in Christus. Hierdie lewe is maar tydelik en aan die verbygaan. Die lewe op aarde is soos ’n skildery wat aandag nodig het. Christus het vir ons die nuwe skildery van die lewe kom wys. Dit is ’n skildery van ’n hoopvolle lewe.